KIRJALLINEN KYSYMYS P-3024/01

esittäjä(t): Albert Maat (PPE-DE) komissiolle

(23. lokakuuta 2001)

Aihe: Alankomaisen liha-alan yrityksen vahingoittaminen Ranskassa

Ranskan Fougères'ssa vihastuneet ranskalaiset maanviljelijät ovat aiheuttaneet suuria tuhoja alankomaalaisen liha-alan yrityksen tytäryhtiölle. Yhtiössä jalostetaan alankomaalaista naudanlihaa. Ranskalaisten mukaan toimiin ryhdyttiin, koska Ranskaan tuodaan tällä hetkellä paljon naudanlihaa (myös Alankomaista), vaikka omassa maan tarjonta on riittävää.

Onko komissio tietoinen, että ranskalaiset maanviljelijät ovat vahingoittaneet alankomaalaista liha-alan yritystä Fougères'ssa Ranskassa?

Mihin toimiin komissio aikoo ryhtyä eurooppalaisten kansalaisten omaisuuden suojelemiseksi kansallismielisiltä toimilta?

Mihin toimia komissio ehdottaa tällaisten sisämarkkinoihin kohdistuvien toimien ehkäisemiseksi tulevaisuudessa?

Franz Fischlerin komission puolesta antama vastaus

(3. joulukuuta 2001)

Komissiolle ei ollut ilmoitettu Fougères'n Vivindus-lihanleikkaamossa tehdyistä tuhoista. Parlamentin jäsenen antaman tiedon lisäksi on syytä täsmentää, että Alankomaiden valtuutettu viittasi naudanlihan hallintokomitean istunnossa 26. lokakuuta 2001 Fougères'n välikohtauksiin ilmaistakseen, että tilanteita, joissa tuottajat uhkaavat tai estävät Ranskan eräillä alueilla toimivien, muista jäsenvaltioista peräisin olevaa nauhanlihaa käsittelevien teurastamojen tai jalostuslaitosten toimintaa, eivät ole yhteisen markkinajärjestelyn kannalta hyväksyttäviä. Komissiolla ei kuitenkaan toistaiseksi ole tarkkoja tietoja näistä teoista. Erityisesti komission käytettävissä ei ole tietoa Ranskan viranomaisten reaktioista tuomittavan käyttäytymisen lopettamiseksi.

Komissio tuomitsee johdonmukaisesti tapaukset, joissa yksityiset rikkovat tavaroiden vapaan liikkuvuuden periaatetta ja joissa kyseisen jäsenvaltion toimivaltaiset viranomaiset eivät ryhdy tarvittaviin yleistä järjestystä koskeviin toimiin.

Kuten yleisesti tiedetään, Ranskan viranomaisten pidättäytyminen ryhtymästä tarvittaviin yleistä järjestystä koskeviin toimiin tällaisen tilanteen lopettamiseksi on jo johtanut siihen, että komissio aloitti rikkomismenettelyn ja yhteisöjen tuomioistuin totesi 9. joulukuuta 1997 asiassa C-265/95 komissio vastaan Ranska antamassaan tuomiossa, että Ranskan tasavalta ei ole noudattanut maataloustuotealan yhteisistä markkinajärjestelyistä ja EY:n perustamissopimuksen 30 artiklasta (nykyisestä 28 artiklasta) sekä 5 artiklasta (nykyisestä 10 artiklasta) johtuvia velvoitteitaan, koska se ei ole toteuttanut kaikkia tarvittavia ja oikeasuhtaisia toimenpiteitä estääkseen yksityisiä rajoittamasta hedelmien ja vihannesten vapaata liikkuvuutta (Kok., s. I-6959).

On syytä muistuttaa myös, että neuvosto hyväksyi Amsterdamissa 16. ja 17. kesäkuuta 1997 kokoontuneen Eurooppa-neuvoston pyynnöstä 7. joulukuuta 1998 asetuksen (EY) N:o 2679/98 sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta(1), jossa säädetään komission interventiomekanismeista, joilla se pyrkii saamaan järjestyksen ylläpidosta yksin vastuussa olevat jäsenvaltiot korjaamaan nopeasti vakavat haitat, jotka johtuvat yksityishenkilöiden toiminnasta tavaroiden vapaalle liikkuvuudelle.

Yhteisöjen tuomioistuimen edellä mainitussa asiassa C-265/95 antaman tuomion ja asetuksen (EY) N:o 2679/98 nojalla komissio kääntyi Ranskan viranomaisten puoleen muistuttaakseen niitä EY:n perustamissopimuksen 10 (ent. 5 artiklasta) ja 28 (ent. 30 artiklasta) artiklasta sekä edellä mainitusta asetuksesta johtuvista velvollisuuksista ja kehottaakseen niitä toteuttamaan kaikki tarvittavat ja oikeasuhtaiset toimet tavaroiden vapaan liikkuvuuden turvaamiseksi.

Vastauksessaan Ranskan viranomaiset vahvistivat, että lokakuun 14. ja 15. päivän välisenä yönä vuonna 2001 Fougères'n Vivindus-lihanleikkaamossa oli tehty tuhoja. Ranskan viranomaiset esittävät, että poliisin on vaikea puuttua välittömästi tällaisiin odottamattomiin välikohtauksiin, jotka tapahtuvat yöllä ja joiden takana ovat tietyt, nopealiikkeiset henkilöryhmät. Ranskan viranomaiset voivat vasta maanantaiaamuna 15. lokakuuta 2001 toteuttaa järjestelyt, jotka johtivat toimenpiteisiin, kuten esitutkinnan aloittamiseen, Vivindus-yrityksen toiminnan jatkamiseen ja vahinkojen korvaamiseen tarvittaviin toimiin. Bretagnen alueen maaherra sitoutui tekemään kaiken voitavansa varmistaakseen, etteivät yritykset enää joutuisi samanlaisiin tilanteisiin.

Komissio jatkaa Ranskan tilanteen seuraamista erittäin tarkasti käynnistääkseen mahdollisesti edellä kuvaillut mekanismit.

(1) EYVL L 337, 12.12.1998.